













UREDBA O POMOČI NEVLADNIM IN NEPRIDOBITNIM ORGANIZACIJAM, KI DELUJEJO NA PODROČJU KMETIJSTVA, ŽIVILSTVA IN RAZVOJA PODEŽELJA

PREDLOG


EVA: 2026-2330-0094


I.	UVOD
1.	Razlogi in podlage za izdajo

Pravna podlaga:
Prvi in drugi odstavek 44. člena in v zvezi s 46. členom Zakona o kmetijstvu (Uradni list RS, št. 100/25; v nadaljnjem besedilu: ZKme-2). 

Rok za izdajo:
Dve leti od uveljavitve ZKme-2.

Glavni razlogi za izdajo:
Cilji Uredbe o pomoči nevladnim in nepridobitnim organizacijam, ki delujejo na področju kmetijstva, živilstva in razvoja podeželja (v nadaljnjem besedilu: uredba), so:
- Podpora delovanju in povezovanju. Zagotavljanje finančne stabilnosti za nevladne organizacije (v nadaljnjem besedilu: NVO), strojne krožke, rejska društva in sindikate, da lahko nemoteno izvajajo svoje programe ter povezujejo kmete.
- Prenos znanja in informiranje. Financiranje izobraževanj, usposabljanj in strokovnih dogodkov, s katerimi NVO skrbijo za prenos dobrih praks, inovacij ter znanstvenih dognanj neposredno do kmetovalcev.
- Promocija slovenskega kmetijstva in živilstva. Sofinanciranje organizacije strokovnih, stanovskih in jubilejnih dogodkov, ki krepijo prepoznavnost domače hrane ter kmetijske tradicije.
- Ohranjanje poseljenosti in vitalnosti podeželja. Spodbujanje družbenega življenja in medgeneracijskega sodelovanja na podeželju, kar posredno preprečuje praznjenje podeželskih območij.
- Zastopanje interesov kmetov. Krepitev vloge nevladnega sektorja pri oblikovanju kmetijskih politik in dialogu z državnimi institucijami.

2.	Ocena finančnih posledic predloga akta za državni proračun in druga javna finančna sredstva

–	Predpis ima učinek na blagajne javnega financiranja (državni proračun, občinski proračuni ter pokojninska in zdravstvena blagajna) oziroma drugih subjektov javnega sektorja.

V okviru uredbe se vsako leto objavijo trije javni razpisi za izvedbo treh ukrepov, v okviru katerih se sofinancirajo aktivnosti, ki jih izvajajo NVO na področju kmetijstva, živilstva in razvoja podeželja. Višina sredstev za posamezni ukrep se vsako leto določi z javnim razpisom v okviru proračunske postavke.

V letu 2027 je v proračunu Ministrstva za kmetijstvo za izvedbo ukrepa 1, 2 in 3 načrtovanih 395.000 evrov. Sredstva so načrtovana na PP 255610 – Podpora strokovnim prireditvam, stanovskemu in interesnemu povezovanju, NRP 2330-25-0013 Delovanje nevladnih organizacij 26-30 – kmetijstvo. Od tega je za ukrep 1 predvidenih 54.000 evrov, za ukrep 2 331.000 evrov in za ukrep 3 10.000 evrov.

3.	Prikaz ureditve v drugih pravnih sistemih in prilagojenosti predlagane ureditve pravu Evropske unije

3.1	Prikaz ureditve v drugih pravnih sistemih

Drugi pravni sistemi niso bili predmet proučevanja.

3.2	Prikaz ureditve v pravnem redu Evropske unije

Predlog ni predmet usklajevanja s pravnim redom EU.

3.3	Prikaz ureditve v posameznih državah članicah Evropske unije

/

4.	Presoja posledic
4.1	Presoja administrativnih posledic

Predlog nima administrativnih posledic.

4.2	Presoja posledic za okolje, vključno s prostorskimi in varstvenimi vidiki

Predlog nima posledic za okolje.

4.3	Presoja posledic za gospodarstvo

Predlog nima posledic za gospodarstvo.

4.4	Presoja posledic za socialno področje

Predlog nima posledic za socialno področje.

4.5	Presoja posledic za dokumente razvojnega načrtovanja

Predlog nima posledic za dokumente razvojnega načrtovanja.

4.6	Presoja posledic za druga področja

Predlog nima posledic za druga področja.

4.7	Izvajanje sprejetega predpisa

Ni podatka.

5.	Prikaz sodelovanja javnosti

Gradivo ni bilo predmet sodelovanja z javnostjo.



II.	BESEDILO ČLENOV
Na podlagi prvega in drugega odstavka 44. člena in v zvezi s 46. členom Zakona o kmetijstvu (Uradni list RS, št. 100/25) Vlada republike Slovenije izdaja

Uredbo o pomoči nevladnim in nepridobitnim organizacijam, ki delujejo na področju kmetijstva, živilstva in razvoja podeželja
I. POGLAVJE
SPLOŠNE DOLOČBE
1. člen
(vsebina)

	Ta uredba določa ukrepe, upravičene stroške, podrobnejše pogoje, merila, podrobnejše postopke in finančne določbe za dodelitev pomoči za ukrepe kmetijske strukturne politike in ukrepe kmetijske politike razvoja podeželja, pri čemer se ukrep iz 4. člena te uredbe izvaja v skladu z Uredbo Komisije (EU) 2023/2831 z dne 13. decembra 2023 o uporabi členov 107 in 108 Pogodbe o delovanju Evropske unije pri pomoči de minimis (UL L št. 2023/2831 z dne 15. 12. 2023; v nadaljnjem besedilu: Uredba 2023/2831/EU).
2. člen
(pomen izrazov)

	Izrazi, uporabljeni v tej uredbi pomenijo:
	1. aktivni član nevladne ali nepridobitne organizacije (v nadaljnjem besedilu: aktivni član) je fizična oseba, ki je plačala članarino;
	2. aktivna pravna oseba je tista, ki izpolnjuje obveznosti iz predpisov, ki urejajo ustanovitev in delovanje pravnih oseb, kar izhaja iz evidenc Agencije Republike Slovenije za javnopravne evidence in storitve in plačuje članarino nevladni ali nepridobitni organizaciji;
	3. delovanje v eni statistični regiji pomeni delovanje vsaj treh aktivnih članov, ki so fizične osebe, ali vsaj ene aktivne pravne osebe;
	4. enotno podjetje so fizične in pravne osebe, ki opravljajo gospodarsko dejavnost in so med seboj povezane v skladu z drugim odstavkom 2. člena Uredbe 2023/2831/EU;
	5. kmetijski pridelek je kmetijski proizvod iz 7. točke 2. člena Uredbe Komisije (EU) 2022/2472 z dne 14. decembra 2022 o razglasitvi nekaterih vrst pomoči v kmetijskem in gozdarskem sektorju ter na podeželju za združljive z notranjim trgom z uporabo členov 107 in 108 Pogodbe o delovanju Evropske unije (UL L št. 327 z dne 21. 12. 2022, str. 1), zadnjič popravljene s Popravkom (UL L št. 2024/90118 z dne 21. 2. 2024), (v nadaljnjem besedilu: Uredba 2022/2472/EU);
	6. najširše območje Republike Slovenije zajema območje najmanj osmih statističnih regij, določenih v skladu s standardno klasifikacijo teritorialnih enot;
	7. nepridobitna organizacija je organizacija, ki se na podlagi zakona, ki ureja nevladne organizacije ne ustanovi z namenom opravljanja pridobitne dejavnosti ali z namenom pridobivanja dobička ali z namenom razvoja, olajševanja ali pospeševanja pridobitne dejavnosti svojih ustanoviteljev ali članov;
	8. nevladna organizacija je organizacija, ki izpolnjuje pogoje iz zakona, ki ureja nevladne organizacije in je organizirana kot društvo, združenje, družina, klub ali zveza društev, v skladu z zakonom, ki ureja društva;
	9. ožje območje Republike Slovenije zajema območje največ treh statističnih regij;
	10. predelava kmetijskih proizvodov je dejavnost iz 45. točke 2. člena Uredbe 2022/2472/EU;
	11. podjetje v težavah je fizična in pravna oseba, ki opravlja gospodarsko dejavnost in izpolnjuje merila iz 18. točke 2. člena Uredbe Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 187 z dne 26. 6. 2014, str. 1), zadnjič spremenjene z Uredbo Komisije (EU) 2023/1315 z dne 23. junija 2023 o spremembi Uredbe (EU) št. 651/2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe ter Uredbe (EU) 2022/2473 o razglasitvi nekaterih vrst pomoči za podjetja, ki se ukvarjajo s proizvodnjo, predelavo in trženjem ribiških proizvodov in proizvodov iz akvakulture, za združljive z notranjim trgom z uporabo členov 107 in 108 Pogodbe (UL L št. 167 z dne 30. 6. 2023, str. 1);
	12. priznana rejska organizacija je organizacija, ki izpolnjuje pogoje iz zakona, ki ureja živinorejo;
	13. sindikat je organizacija, ki izpolnjuje pogoje iz zakona, ki ureja reprezentativnost sindikatov;
	14. strojni krožek je pravna oseba, ki izpolnjuje pogoje iz zakona, ki ureja kmetijstvo;
	15. širše območje Republike Slovenije zajema območje najmanj štirih statističnih regij.
3. člen
(vrste ukrepov)

	Za uresničevanje ciljev trajnostnega razvoja kmetijstva se sredstva po tej uredbi namenijo za naslednje ukrepe:
	1. Pomoč za prenos znanja in informiranje na področju predelave ter s kmetijstvom povezanega delovanja na podeželju;
	2. Pomoč za delovanje na področju kmetijstva, živilstva in razvoja podeželja;
	3. Pomoč pri organizaciji strokovnih in jubilejnih dogodkov.
II. POGLAVJE
UKREPI
1. oddelek
 1. Pomoč za prenos znanja in informiranje s področja predelave ter s kmetijstvom povezanega delovanja na podeželju  
4. člen
(namen pomoči)

	Namen ukrepa pomoč za prenos znanja in informiranje s področja predelave ter s kmetijstvom povezanega delovanja na podeželju (v nadaljnjem besedilu: ukrep 1) je sofinanciranje strokovnih prireditev in drugih aktivnosti, ki spodbujajo prenos znanja in informiranje ljudi na podeželju s področja predelave, povezane s kmetijsko proizvodnjo, ki ni predmet primarne kmetijske proizvodnje in jih izvajajo nevladne organizacije iz 5. člena te uredbe, ki delujejo na področju kmetijstva, živilstva in razvoja podeželja.
5. člen
(vlagatelj in upravičenec)

	(1) Vlagatelj za pridobitev pomoči iz prejšnjega člena je nevladna organizacija, strojni krožek ali priznana rejska organizacija, ki deluje na področju kmetijstva, živilstva in razvoja podeželja na širšem ali ožjem območju Republike Slovenije.

	(2) Vlagatelji iz prejšnjega odstavka se delijo po sklopih, in sicer:
	– vlagatelj za sklop A je nevladna organizacija, strojni krožek ali priznana rejska organizacija, ki deluje na širšem območju Republike Slovenije;
	– vlagatelj za sklop B je nevladna organizacija, strojni krožek ali priznana rejska organizacija, ki deluje na ožjem območju Republike Slovenije.

	(3) Upravičenec do pomoči iz ukrepa 1 je vlagatelj iz prvega odstavka tega člena, ki izpolnjuje pogoje za dodelitev pomoči iz 6. člena te uredbe.
6. člen
(pogoji za dodelitev pomoči)

	(1) Vlagatelj iz prejšnjega člena mora ob vložitvi vloge na javni razpis izpolnjevati naslednje pogoje:
	1.  je registriran kot pravna oseba iz 8., 12. ali 14. točke 2. člena te uredbe;
	2. deluje na področju kmetijstva, živilstva in razvoja podeželja;
	3. ima aktivne člane oziroma aktivne pravne osebe;
	4. se financira iz članarin;
	5. priloži program dela, ki se bo izvajal v obdobju, določenem z javnim razpisom.

	(2) Šteje se, da vlagatelj deluje na področju kmetijstva, živilstva in razvoja podeželja, če:
	1. razvija in izvaja programe ter projekte, ki prispevajo k razvoju kmetijstva, živilstva in podeželja;
	2. razvija in izvaja dejavnosti, ki pripomorejo k boljši prepoznavnosti in dvigu kakovosti slovenskih kmetijskih pridelkov in izdelkov;
	3. organizira ali izvaja občinska, regijska, državna ali mednarodna srečanja ali tekmovanja s področja kmetijstva, živilstva ali razvoja podeželja;
	4. sodeluje z domačimi ali mednarodnimi strokovnimi organizacijami, ki so dejavne na področju kmetijstva, živilstva in razvoja podeželja;
	5. izvaja in spodbuja različne oblike neformalnega usposabljanja s področja kmetijstva, živilstva ali razvoja podeželja, kot so delavnice, tečaji, strokovna srečanja, seminarji, ogledi dobrih praks;
	6. izdaja strokovne knjižne publikacije s področja kmetijstva, živilstva ali razvoja podeželja;
	7. je dejaven pri promociji za podporo kmetijstvu, živilstvu in razvoju podeželja;
	8. izvaja programe prostovoljstva na področju kmetijstva, živilstva in razvoja podeželja.

	(3) Aktivnosti iz prejšnjega odstavka morajo biti razvidne iz namena in nalog, ki so zapisane v statutu vlagatelja iz 5. člena te uredbe.

	(4) Do pomoči iz ukrepa 1 ni upravičen vlagatelj, ki je za iste upravičene stroške, kot jih navaja v vlogi za pridobitev pomoči, že prejel sredstva iz javnih virov in bi seštevek teh sredstev presegel 100 % upravičenih stroškov.

	(5) Upravičenec do pomoči iz ukrepa 1 za iste upravičene stroške ne more hkrati pridobiti tudi sredstev iz 11. in 17. člena te uredbe.

	(6) Višina pomoči na upravičenca do pomoči iz ukrepa 1 znaša do 70 % upravičenih stroškov iz programa dela iz 5. točke prvega odstavka tega člena.

	(7) Višina pomoči iz prejšnjega odstavka se zviša za 10 % upravičenih stroškov, če je iz programa dela iz 5. točke prvega odstavka tega člena razvidno, da se aktivnosti nanašajo tudi na vsebine s področja digitalizacije kmetijstva.

	(8) Upravičenec do pomoči iz ukrepa 1 mora zagotoviti morebitno razliko sredstev med višino dodeljene pomoči in dejansko vrednostjo odobrenega programa dela.

	(9) Upravičenec do pomoči iz ukrepa 1 mora imeti za nakazilo dodeljenih sredstev odprt transakcijski račun v skladu z zakonom, ki ureja kmetijstvo.

(10) Za namen te uredbe se šteje, da je pogoj iz pete alineje drugega odstavka 46. člena Zakona o kmetijstvu (Uradni list RS, št. 100/25) izpolnjen, če upravičenec do pomoči iz ukrepa 1, na dan oddaje vloge nima neporavnanih davčnih obveznosti in drugih denarnih nedavčnih obveznosti v skladu z zakonom, ki ureja finančno upravo, v višini, ki presega 50 eurov.

7. člen
(upravičeni in neupravičeni stroški)

	(1) Upravičeni stroški za dodelitev pomoči iz ukrepa 1 so:
	1. najem prostorov (na primer: najemnine za razstavne prostore, stojnice, predavalnice, dvorane);
	2. stroški materiala in storitev, povezani z delovanjem vlagatelja (na primer: plačilo avtorskega honorarja oziroma nadomestil za uporabo avtorskega dela oziroma predmeta varstva sorodnih pravic, stroški, povezani z izdelavo in predstavitvijo strokovnih in promocijskih gradiv, publikacij, katalogov, brošur, izdelavo analiz, mnenj in anket, izdelava in vzdrževanje spletne strani);
	3. stroški, povezani z organizacijo seminarjev, delavnic, posvetov, forumov, tekmovanj, razstav, nastopov, strokovnih ekskurzij (na primer: izdelava vabil, objava oglasov v medijih, najem predavateljev, hostes, varnostnikov, zdravnikov, veterinarjev);
	4. stroški potovanj članov in predavateljev (na primer: potni stroški, stroški prevoza, dnevnice za službena potovanja, stroški namestitev).

	(2) Upravičeni stroški iz prejšnjega odstavka morajo biti povezani s prenosom znanja in informiranjem ljudi na podeželju s področja predelave kmetijskih proizvodov.

	(3) Višina potnih stroškov se uskladi enkrat letno v skladu z uredbo, ki ureja davčno obravnavo povračil stroškov in drugih dohodkov iz delovnega razmerja.

	(4) Za upravičene stroške se štejejo stroški, nastali od 30. 10. v letu pred objavo javnega razpisa do 30. 10. v letu objave javnega razpisa. 

	(5) Podrobneje se upravičeni stroški iz prvega odstavka tega člena določijo z javnim razpisom.

	(6) Neupravičeni stroški iz ukrepa 1 so:
	1. davek na dodano vrednost;
	2. stroški pogostitev;
	3. stroški lastnega delovanja vlagatelja, kot na primer: nakup in najem opreme za poslovni prostor, stroški materiala in storitev, stroški dela;
	4. stroški, ki so že delno ali v celoti financirani iz javnih virov.
8. člen
(merila za ocenjevanje vlog)

	(1) Pri ocenjevanju vlog iz ukrepa 1 se upoštevajo naslednja merila:
	1. zastopanost aktivnega članstva;
	2. geografska pokritost delovanja vlagatelja;
	3. zagotavljanje pomoči kmetijskim gospodarstvom na področju usposabljanja;
	4. delež lastnih sredstev za izvedbo programa;
	5. status nevladne organizacije v javnem interesu;
	6. vpis v vpisnik prostovoljnih organizacij.

	(2) Podrobnejša merila iz prejšnjega odstavka, točkovnik za ocenjevanje vlog in minimalni prag točk se opredelijo z javnim razpisom.
9. člen
(finančne določbe)

	(1) Pomoč iz ukrepa 1 se dodeli v obliki nepovratnih sredstev.

	(2) Višina pomoči iz ukrepa 1 se na letni ravni določi največ do višine sredstev, ki je v posameznem proračunskem letu zagotovljena za ta namen v proračunu Republike Slovenije.
10. člen
(shema pomoči de minimis)

	(1) Pomoč iz ukrepa 1 se dodeli kot pomoč po pravilu de minimis v skladu z Uredbo 2023/2831/EU.

	(2) Upravičenec do pomoči iz 5. člena te uredbe mora pred dodelitvijo sredstev po tej uredbi podati pisno izjavo o:
	– pomočeh de minimis, ki jih je prejel na podlagi te uredbe ali drugih predpisov, ki urejajo pomoč de minimis, v obdobju treh let;
	– drugih že prejetih ali zaprošenih pomočeh za iste upravičene stroške in o zagotovilih, da z dodeljenim zneskom pomoči de minimis ne bo presežena zgornja meja pomoči de minimis ter intenzivnosti pomoči po drugih predpisih;
	– združitvi, pripojitvi ali razdelitvi pravne osebe v obdobju treh let.

	(3) Pomoč iz ukrepa 1 se dodeli do višine, ki ne presega zgornje meje iz 3. člena Uredbe 2023/2831/EU. Pomoč se lahko kumulira z drugimi pomočmi le pod pogoji iz 5. člena Uredbe 2023/2831/EU.

	(4) Agencija za kmetijske trge in razvoj podeželja (v nadaljnjem besedilu: agencija) mora pred odobritvijo pomoči preveriti višino že dodeljene pomoči de minimis za posameznega upravičenca v evidencah pomoči de minimis, ki jih vodita ministrstvo, pristojno za finance, in ministrstvo, pristojno za kmetijstvo in ribištvo.

	(5) Za upravičence, ki so enotno podjetje, mora agencija predhodno preveriti, da že dodeljena pomoč de minimis za vsa podjetja v okviru enotnega podjetja ne presega zgornje meje iz 3. člena Uredbe 2023/2831/EU.

	(6) V odločbi o pravici do sredstev se v skladu z zakonom, ki ureja kmetijstvo, navede, da se pomoč iz ukrepa 1 dodeli po pravilu de minimis v skladu z Uredbo 2023/2831/EU in znesek pomoči de minimis.

	(7) Upravičenec do pomoči iz 5. člena te uredbe in agencija morata vso dokumentacijo, ki je bila podlaga za dodelitev pomoči iz ukrepa 1, hraniti vsaj še deset let od dneva zadnje dodelitve pomoči iz ukrepa 1.
2. oddelek
Pomoč za delovanje na področju kmetijstva, živilstva in razvoja podeželja  
11. člen
(namen pomoči)

	Namen ukrepa pomoč za delovanje na področju kmetijstva, živilstva in razvoja podeželja (v nadaljnjem besedilu: ukrep 2) je sofinanciranje delovanja, združevanja in povezovanja ljudi na podeželju v okviru nevladnih organizacij, strojnih krožkov, priznanih rejskih organizacij in organizacije, ki povezuje kmete v sindikat kmetov, in ki delujejo na področju kmetijstva, živilstva in razvoja podeželja.
12. člen
(vlagatelj in upravičenec)

	(1) Vlagatelj za pridobitev pomoči iz ukrepa 2 je nevladna organizacija, strojni krožek, priznana rejska organizacija ali organizacija, ki povezuje kmete v sindikat kmetov, in ki deluje na področju kmetijstva, živilstva in razvoja podeželja na najširšem, širšem ali ožjem območju Republike Slovenije.

	(2) Vlagatelji iz prejšnjega odstavka se delijo po sklopih, in sicer:
	1. vlagatelj za sklop A je nevladna organizacija, ki povezuje društva podeželske mladine, društva podeželskih žensk ali društva strojnih krožkov v zvezo ali kmete, ki opravljajo kmetijsko dejavnost, v sindikat kmetov, in ki deluje na najširšem območju Republike Slovenije;
	2. vlagatelj za sklop B je priznana rejska organizacija, ki deluje na širšem območju Republike Slovenije;
	3. vlagatelj za sklop C je nevladna organizacija ali strojni krožek, ki deluje na ožjem ali širšem območju Republike Slovenije;
	4. vlagatelj za sklop Č je nevladna organizacija, ki deluje izključno na področju ekološkega kmetovanja in deluje na širšem območju Republike Slovenije.

	(3) Upravičenec do pomoči iz ukrepa 2 je vlagatelj iz prvega odstavka tega člena, ki izpolnjuje pogoje za dodelitev pomoči iz 13. člena te uredbe.
13. člen
(pogoji za dodelitev pomoči)

	(1) Vlagatelj iz prejšnjega člena mora ob vložitvi vloge na javni razpis izpolnjevati naslednje pogoje:
	1. je registriran kot pravna oseba iz 7., 8., 12., 13. ali 14. točke 2. člena te uredbe;
	2. deluje na področju kmetijstva, živilstva in razvoja podeželja;
	3. ima aktivne člane oziroma aktivne pravne osebe;
	4. se financira iz članarin;
	5. priloži program dela, ki se bo izvajal v obdobju, določenem z javnim razpisom;
	6. vlagatelj, ki je priznana rejska organizacija, ima pridobljen status priznane rejske organizacije v skladu s predpisom, ki ureja živinorejo.

	(2) Šteje se, da vlagatelj deluje na področju kmetijstva, živilstva in razvoja podeželja, če:
	1. razvija in izvaja programe ter projekte, ki prispevajo k razvoju kmetijstva, živilstva in podeželja;
	2. razvija in izvaja dejavnosti, ki pripomorejo k boljši prepoznavnosti in dvigu kakovosti slovenskih kmetijskih pridelkov in izdelkov;
	3. organizira ali izvaja občinska, regijska, državna ali mednarodna srečanja ali tekmovanja s področja kmetijstva, živilstva ali razvoja podeželja;
	4. sodeluje z domačimi ali mednarodnimi strokovnimi organizacijami, ki so dejavne na področju kmetijstva, živilstva in razvoja podeželja;
	5. izvaja in spodbuja različne oblike neformalnega usposabljanja s področja kmetijstva, živilstva ali razvoja podeželja, kot so: delavnice, tečaji, strokovna srečanja, seminarji;
	6. izdaja strokovne knjižne publikacije s področja kmetijstva, živilstva ali razvoja podeželja;
	7. je dejaven pri promociji za podporo kmetijstvu, živilstvu in razvoju podeželja;
	8. izvaja programe prostovoljstva na področju kmetijstva, živilstva in razvoja podeželja;
	9. se vključuje v priznano rejsko organizacijo ali
	10. izvaja čebelarski pašni red ali rejski program kot priznana rejska organizacija v skladu s predpisom, ki ureja živinorejo.

	(3) Aktivnosti iz prejšnjega odstavka morajo biti razvidne iz namena in nalog, ki so zapisane v statutu vlagatelja iz 12. člena te uredbe.

	(4) Šteje se, da vlagatelj, ki je nevladna organizacija in ki zaradi načina pridelave kmetijskega pridelka deluje na ožjem območju Republike Slovenije, pri tem pa deluje kot krovno združenje za tak kmetijski pridelek v Republiki Sloveniji, izpolnjuje pogoj delovanja na območju najmanj štirih statističnih regij za sklop C. Takemu vlagatelju se prizna delovanje na širšem območju Republike Slovenije oziroma delovanje v najmanj štirih statističnih regijah.

	(5) Do pomoči iz ukrepa 2 ni upravičen vlagatelj, ki je za iste upravičene stroške, kot jih navaja v vlogi za pridobitev pomoči, že prejel sredstva iz javnih virov in bi seštevek teh sredstev presegel 100 % upravičenih stroškov.

	(6) Upravičenec do pomoči iz ukrepa 2 za iste upravičene stroške ne more hkrati pridobiti tudi pomoči iz 4. in 17. člena te uredbe.

	(7) Višina pomoči iz ukrepa 2 lahko na upravičenca do pomoči znaša do 90 % upravičenih stroškov iz programa dela iz 5. točke prvega odstavka tega člena za sklop A in do 80 % upravičenih stroškov iz programa dela iz 5. točke prvega odstavka tega člena za sklope B, C in Č.

	(8) Višina pomoči iz prejšnjega odstavka se zviša za 10 % upravičenih stroškov, če je iz programa dela iz 5. točke prvega odstavka tega člena razvidno, da se aktivnosti, ki se izvajajo, nanašajo tudi na vsebine s področja digitalizacije kmetijstva.

	(9) Upravičenec do pomoči iz ukrepa 2 mora zagotoviti morebitno razliko sredstev med višino dodeljene pomoči in dejansko vrednostjo odobrenega programa dela.

	(10) Upravičenec do pomoči iz ukrepa 2 mora imeti za nakazilo dodeljenih sredstev odprt transakcijski račun v skladu z zakonom, ki ureja kmetijstvo.

(11) Za namen te uredbe se šteje, da je pogoj iz pete alineje drugega odstavka 46. člena Zakona o kmetijstvu (Uradni list RS, št. 100/25) izpolnjen, če upravičenec do pomoči iz ukrepa 2, na dan oddaje vloge nima neporavnanih davčnih obveznosti in drugih denarnih nedavčnih obveznosti v skladu z zakonom, ki ureja finančno upravo, v višini, ki presega 50 eurov.
14. člen
(upravičeni in neupravičeni stroški)

	(1) Upravičeni stroški za dodelitev pomoči iz ukrepa 2 so stroški, povezani z delovanjem vlagatelja iz 12. člena te uredbe, in sicer:
	1. najem prostorov (na primer: najemnina za poslovni prostor);
	2. nakup in najem opreme za poslovni prostor (na primer: oprema prostora, telefonska in mobilna oprema, računalniška, tiskalniška, fotokopirna, avdio, video in fotografska oprema, servisne storitve); 
	3. stroški materiala in storitev (na primer: stroški telefonskih, internetnih, računovodskih, bančnih, električnih in komunalnih storitev, nakup pisarniškega materiala, postavitev in vzdrževanje spletne strani);
	4. stroški dela (na primer: plače, prispevki in študentsko delo, vezano na lastno delovanje vlagatelja na podlagi pogodbe o zaposlitvi, pogodbe o delu, avtorske pogodbe in študentske napotnice); 
	5. stroški članarin v mednarodnih organizacijah, katerih član je vlagatelj; 
	6. stroški potovanj (potni stroški, dnevnice za službena potovanja in stroški namestitev članov vlagatelja);
	7. stroški, povezani s spodbujanjem, združevanjem in povezovanjem ljudi (na primer: izdelava gradiv, katalogov, brošur, analiz, mnenj in anket, stroški izdelave lastnega promocijskega materiala in objave teh v sredstvih javnega obveščanja, stroški najema prostora za predstavitev delovanja vlagatelja na sejmih in drugih prireditvah, udeležba na gostovanjih, tekmovanjih in prireditvah, izvedba samostojnih nastopov ter prikaz običajev); 
	8. stroški, povezani z izobraževalnimi vsebinami splošnega pomena (na primer: predavanja, tečaji brez pridobitve certifikatov);
	9. stroški izvajanja vsebin za enake možnosti žensk in moških (na primer: stroški, ki nastanejo pri organizaciji seminarjev, delavnic, posvetov in promocijsko gradivo).

	(2) Višina potnih stroškov se uskladi enkrat letno, v skladu z uredbo, ki ureja davčno obravnavo povračil stroškov in drugih dohodkov iz delovnega razmerja.

	(3) Za upravičene stroške se štejejo stroški, ki so nastali v obdobju, določenem v javnem razpisu.

	(4) Podrobneje se upravičeni stroški iz prvega odstavka tega člena določijo z javnim razpisom.

	(5) Neupravičeni stroški iz ukrepa 2 so:
	1. stroški, ki so povezani z izvajanjem gospodarske dejavnosti (na primer: organizacija seminarjev, delavnic, posvetov, forumov, tekmovanj, razstav, nastopov, ki vsebujejo informacije o članih ali nečlanih društev ali jih promovirajo, promovirajo proizvajalce kmetijskih, živilskih ali ribiških proizvodov ali poreklo teh proizvodov ali znamk ali vsebujejo informacije o njih ter informiranje in prenos znanja v kmetijski ali drugi gospodarski dejavnosti), 
	2. stroški, povezani s športom in športnimi prireditvami (na primer: konjske dirke, kasaške dirke), 
	3. davek na dodano vrednost.
15. člen
(merila za ocenjevanje vlog)

	(1) Pri ocenjevanju vlog pri ukrepu 2 se upoštevajo naslednja merila:
	1. za sklope A, C in Č
	a) zastopanost aktivnega članstva;
	b) geografska pokritost delovanja vlagatelja;
	c) delež lastnih sredstev za izvedbo programa;
	č) status nevladne organizacije v javnem interesu;
	d) vpis v vpisnik prostovoljnih organizacij;
	e) povezovanje z nevladnimi organizacijami, ki delujejo na področju okoljevarstva, naravovarstva in zaščite živali.
	2.  za sklop B:
	a) zastopanost aktivnega članstva;
	b) geografska pokritost delovanja vlagatelja;
	c) delež lastnih sredstev za izvedbo programa;
	č) udeležba na mednarodnem ocenjevanju živali iz rejskega programa v tujini;
	d) organizacija mednarodne razstave živali.

	(2) Podrobnejša merila iz prejšnjega odstavka, točkovnik za ocenjevanje vlog in minimalni prag točk se opredelijo z javnim razpisom.
16. člen
(finančne določbe)

	(1) Pomoč iz ukrepa 2 se dodeli v obliki nepovratnih sredstev.

	(2) Višina pomoči iz ukrepa 2 se na letni ravni določi največ do višine sredstev, ki so v posameznem proračunskem letu zagotovljena za ta namen v proračunu Republike Slovenije.

	(3) Višina odobrenih sredstev iz ukrepa 2 na upravičenca iz:
	– sklopa A ne sme presegati 45.000 eurov,
	– sklopa B ne sme presegati 15.000 eurov.
3. oddelek
Pomoč pri organizaciji strokovnih in jubilejnih dogodkov.
17. člen
(namen pomoči)

	Namen ukrepa pomoč pri organizaciji strokovnih in jubilejnih dogodkov (v nadaljnjem besedilu: ukrep 3) je sofinanciranje strokovnega ali jubilejnega dogodka, ki pripomore k boljši prepoznavnosti slovenskega kmetijstva in živilstva.
18. člen
( vlagatelj in upravičenec)

	(1) Vlagatelj za pridobitev pomoči iz prejšnjega člena je nevladna organizacija, strojni krožek ali priznana rejska organizacija, ki deluje na področju kmetijstva, živilstva in razvoja podeželja na širšem ali ožjem območju Republike Slovenije.

	(2) Upravičenec do pomoči iz ukrepa 3 je vlagatelj iz prejšnjega odstavka, ki izpolnjuje pogoje za dodelitev pomoči iz 19. člena te uredbe.
19. člen
(pogoji za dodelitve pomoči)

	(1) Vlagatelj iz prejšnjega člena mora ob vložitvi vloge na javni razpis izpolnjevati naslednje pogoje:
	1. je registriran kot pravna oseba iz 8., 12. ali 14. točke 2. člena te uredbe;
	2. deluje na področju kmetijstva, živilstva in razvoja podeželja;
	3. ima aktivne člane oziroma aktivne pravne osebe;
	4. se financira iz članarin;
	5. priloži program dela, ki se bo izvajal v obdobju, določenem z javnim razpisom.

	(2) Šteje se, da vlagatelj deluje na področju kmetijstva, živilstva in razvoja podeželja, če:
	1. razvija in izvaja programe ter projekte, ki prispevajo k razvoju kmetijstva, živilstvu in podeželja; 
	2. razvija in izvaja dejavnosti, ki pripomorejo k boljši prepoznavnosti in dvigu kakovosti slovenskih kmetijskih pridelkov in izdelkov;
	3. razvija ali izvaja programe in projekte, ki prispevajo k usposabljanju kmetov;
	4. organizira ali izvaja občinska, regijska, državna ali mednarodna srečanja ali tekmovanja s področja kmetijstva, živilstva ali razvoja podeželja;
	5. sodeluje z domačimi ali mednarodnimi strokovnimi organizacijami, ki so dejavne na področju kmetijstva, živilstva in razvoja podeželja; 
	6.  izvaja in spodbuja različne oblike neformalnega usposabljanja s področja kmetijstva, živilstva ali razvoja podeželja, kot so: delavnice, tečaji, strokovna srečanja, seminarji; 
	7. izdaja strokovne knjižne publikacije s področja kmetijstva, živilstva ali razvoja podeželja;
	8. je dejaven pri promociji za podporo kmetijstvu, živilstvu in razvoju podeželja;
	9. izvaja programe prostovoljstva na področju kmetijstva, živilstva in razvoja podeželja; 
	10. se vključuje v priznano rejsko organizacijo ali
	11. izvaja čebelarski pašni red ali rejski program kot priznana rejska organizacija v skladu s predpisom, ki ureja živinorejo.

	(3) Aktivnosti iz prejšnjega odstavka morajo biti razvidne iz namena in nalog, ki so zapisane v statutu vlagatelja iz 18. člena te uredbe.

	(4) Vlagatelj lahko pridobi pomoč iz ukrepa 3 samo za en strokovni ali jubilejni dogodek v posameznem proračunskem letu.

	(5) Do pomoči iz ukrepa 3 ni upravičen vlagatelj, ki je za iste upravičene stroške, kot jih navaja v vlogi za pridobitev pomoči, že prejel sredstva iz javnih virov in bi seštevek teh sredstev presegel 100 % upravičenih stroškov.

	(6) Upravičenec do pomoči iz ukrepa 3 ne more pridobiti sredstev za isti dogodek tudi iz 4. oziroma 11. člena te uredbe.

	(7) Delež pomoči iz ukrepa 3 lahko na prejemnika pomoči znaša do 90 % upravičenih stroškov iz programa dela iz 5. točke prvega odstavka tega člena.

	(8) Upravičenec do pomoči iz ukrepa 3 mora zagotoviti morebitno razliko sredstev med višino dodeljene pomoči in dejansko vrednostjo odobrenega programa dela.

	(9) Upravičenec do pomoči iz ukrepa 3 mora imeti za nakazilo dodeljenih sredstev odprt transakcijski račun v skladu z zakonom, ki ureja kmetijstvo.

(10) Za namen te uredbe se šteje, da je pogoj iz pete alineje drugega odstavka 46. člena Zakona o kmetijstvu (Uradni list RS, št. 100/25) izpolnjen, če upravičenec do pomoči iz ukrepa 3, na dan oddaje vloge nima neporavnanih davčnih obveznosti in drugih denarnih nedavčnih obveznosti v skladu z zakonom, ki ureja finančno upravo, v višini, ki presega 50 eurov.
20. člen
(upravičeni in neupravičeni stroški)

	(1) Upravičeni stroški za dodelitev pomoči iz ukrepa 3 so stroški, povezani z izvedbo dogodka iz 17. člena te uredbe, in sicer:
	1. stroški izdaje strokovne publikacije za obeležitev dogodka (stroški priprave in tiskanja);
	2. stroški promocije dogodka (izdelava in objava promocijskih vsebin, ki se nanašajo na dogodek);
	3. stroški najema prostora dogodka;
	4. drugi stroški, povezani z organizacijo in izvedbo dogodka (na primer: materialni stroški, potni stroški, stroški storitev).

	(2) Višina potnih stroškov se uskladi enkrat letno v skladu z uredbo, ki ureja davčno obravnavo povračil stroškov in drugih dohodkov iz delovnega razmerja.

	(3) Za upravičene stroške se štejejo stroški, ki so nastali v obdobju, določenem v javnem razpisu.

	(4) Podrobneje se upravičeni stroški iz prvega odstavka tega člena določijo z javnim razpisom.

	(5) Neupravičeni stroški iz ukrepa 3 so:
	1. stroški, ki so povezani z izvajanjem gospodarske dejavnosti (na primer: promocija kmetijskih ali ribiških proizvodov, proizvajalcev ali porekla teh proizvodov ali znamk, informiranje in prenos znanja v kmetijski ali drugi gospodarski dejavnosti) in
	2. davek na dodano vrednost.
21. člen
(merila za ocenjevanje vlog)

	(1) Pri ocenjevanju vlog iz ukrepa 3 se upoštevajo naslednja merila:
	1. delovanje vlagatelja oziroma usposabljanja;
	2. predstavitev dogodka;
	3. delež lastnih sredstev za izvedbo programa;
	4. status nevladne organizacije v javnem interesu;
	5. vpis v vpisnik prostovoljnih organizacij.

	(2) Podrobnejša merila iz prejšnjega odstavka, točkovnik za ocenjevanje vlog in minimalni prag točk se opredelijo z javnim razpisom.
22. člen
(finančne določbe)

	(1) Pomoč iz ukrepa 3 se dodeli v obliki nepovratnih sredstev.

	(2) Višina pomoči za ukrep 3 se na letni ravni določi največ do višine sredstev, ki so v posameznem proračunskem letu zagotovljena za ta namen v proračunu Republike Slovenije.
III. POGLAVJE
POSTOPEK ZA DODELITEV POMOČI
23. člen
(javni razpis)

	(1) Pomoč za izvedbo ukrepov iz 4., 11. in 17. člena te uredbe se dodeli z zaprtim javnim razpisom v skladu z zakonom, ki ureja kmetijstvo.

	(2) Ministrstvo javni razpis objavi na osrednjem spletnem mestu državne uprave.

	(3) Sredstva javnega razpisa za posamezni ukrep iz 4., 11. in 17. člena te uredbe se lahko razdelijo po posameznih sklopih glede na namen znotraj ukrepa ali po skupinah posameznih upravičencev.

	(4) Sredstva za ukrepe iz 4., 11. in 17. člena se razdelijo sorazmerno glede na delež doseženih točk od skupnega števila točk glede na razpoložljiva sredstva in glede na skupno vrednost zaprošenih sredstev v skladu z zakonom, ki ureja kmetijstvo.

	(5) Podrobnejši pogoji za pridobitev pomoči iz 4., 11. in 17. člena te uredbe se določijo v javnem razpisu.
24. člen
(vložitev vloge na javni razpis)

	(1) Vloge za ukrepe iz 4., 11. in 17. člena te uredbe se vložijo na Agencijo za kmetijske trge in razvoj podeželja (v nadaljnjem besedilu: agencija) v elektronski obliki v roku, določenem v javnem razpisu. 

	(2) Vloge iz prejšnjega odstavka vlagatelj ali njegov pooblaščenec za elektronsko vložitev izpolni elektronsko in podpiše s kvalificiranim elektronskim podpisom ter vloži v elektronski obliki, pri čemer se priloge predložijo kot skenogram.

	(3) Za elektronsko izpolnjevanje in vložitev vlog iz prejšnjega odstavka agencija vzpostavi vstopno spletno mesto na naslovu https://e-kmetija.gov.si, na katerem se vlagatelj ali njegov pooblaščenec za elektronsko vložitev s sredstvom elektronske identifikacije prijavi v informacijski sistem agencije, ima dostop do vseh podatkov, potrebnih za izpolnitev vloge, izvede elektronski vnos, vključno s kvalificiranim elektronskim podpisom, in vloži vlogo v informacijski sistem agencije, ki ga obvesti o uspešni vložitvi vloge.

	(4) Če vlogo iz tretjega odstavka tega člena vlaga pooblaščenec za elektronsko vložitev, se pred elektronsko vložitvijo vloge registrira pri agenciji. Pooblaščenec za elektronsko vložitev pri vnosu vloge izpolni pooblastilo za dostop in uporabo informacijskega sistema agencije. S podpisom vloge vlagatelj ali njegov pooblaščenec za elektronsko vložitev potrdi pravilnost vnosa podatkov. Podrobna navodila o prijavi v informacijski sistem in o izpolnjevanju vloge v njem ter o vlaganju vloge se objavijo na osrednjem spletnem mestu državne uprave.

	(5) Kot sredstvo elektronske identifikacije iz tretjega odstavka tega člena se šteje sredstvo elektronske identifikacije ravni zanesljivosti srednja ali visoka oziroma drug način elektronske identifikacije za dostop do elektronskih storitev ravni zanesljivosti srednja ali visoka v skladu s predpisi, ki urejajo elektronsko identifikacijo in storitev zaupanja.

	(6) O upravičenosti vloge za ukrepe iz 4., 11. in 17. člena te uredbe odloči agencija z odločbo o pravici do sredstev v skladu z zakonom, ki ureja kmetijstvo. 
25. člen
(zahtevek za izplačilo sredstev)

	(1) Za izplačila sredstev za ukrepe iz 4., 11. in 17. člena te uredbe morajo upravičenci do pomoči zahtevke za izplačilo sredstev (v nadaljnjem besedilu: zahtevek) izpolniti v tekočem letu in jih podpisane s kvalificiranim elektronskim podpisom vložiti na agencijo v elektronski obliki.  

	(2) Za elektronsko izpolnjevanje in vložitev zahtevkov iz prejšnjega odstavka se smiselno uporabljajo določbe prejšnjega člena.

	(3) Zahtevki iz prvega odstavka tega člena se vlagajo v skladu z roki, opredeljenimi v odločbi o pravici do sredstev. 

	(4) Zahtevku mora upravičenec do pomoči iz 5., 12. in 18. člena te uredbe priložiti skenirane izvirnike računov in dokazila o plačilu upravičenih stroškov oziroma skenirane kopije plačanih računov ter poročilo o izvedenem programu dela. Priloge se priložijo kot skenogram.

	(5) Računi iz prejšnjega odstavka morajo vsebovati vse potrebne podatke oziroma morajo biti izdani v skladu z zakonom, ki ureja davek na dodano vrednost.

	(6) Število zahtevkov iz prvega odstavka tega člena določi agencija z odločbo o pravici do sredstev.

	(7) Če agencija upravičencu do pomoči izda odločbo o pravici do sredstev z datumom vlaganja zahtevka po 30. oktobru tekočega leta, se izplačila sredstev izvedejo v naslednjem koledarskem letu.

	(8) Vse aktivnosti, na katere se nanaša zahtevek iz 4., 11. in 17. člena te uredbe, morajo biti dokončane in plačane pred vložitvijo zadnjega zahtevka za izplačilo sredstev po tej uredbi.

	(9) Zahtevki iz 4., 11. in 17. člena te uredbe se obravnavajo v skladu z zakonom, ki ureja kmetijstvo.
IV. POGLAVJE
OBDELAVA OSEBNIH PODATKOV 
26. člen
(obdelava osebnih podatkov)

	V skladu s 13. in 14. členom Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (UL L št. 119 z dne 4. 5. 2016, str. 1), zadnjič popravljene s Popravkom (UL L št. 127 z dne 23. 5. 2018, str. 2), so informacije za posameznike, katerih osebne podatke bo obdelovala agencija, objavljene na spletni strani agencije.
V. POGLAVJE
PREHODNA IN KONČNA DOLOČBA
27. člen
(končanje postopkov)

	 Postopki, začeti na podlagi Uredbe o ukrepih kmetijske strukturne politike in kmetijske politike razvoja podeželja (Uradni list RS, št. 44/24, 55/25 in 100/25 – ZKme-2), se končajo v skladu z Uredbo o ukrepih kmetijske strukturne politike in kmetijske politike razvoja podeželja (Uradni list RS, št. 44/24, 55/25 in 100/25 – ZKme-2). 
28. člen
(prenehanje veljavnosti)

	 Uredba o ukrepih kmetijske strukturne politike in kmetijske politike razvoja podeželja (Uradni list RS, št. 44/24, 55/25 in 100/25 – ZKme-2) preneha veljati 31. decembra 2026. 
29. člen
(začetek veljavnosti)

	Ta uredba začne veljati naslednji nad po objavi v Uradnem listu Republike Slovenije.

III.	OBRAZLOŽITEV

K 1. členu:
Člen določa vsebinski okvir in predmet urejanja uredbe. Opredeljuje, da uredba določa ukrepe, upravičene stroške, pogoje, merila, postopke in finančne določbe za dodelitev pomoči v okviru kmetijske strukturne politike in politike razvoja podeželja. Zaradi zagotavljanja skladnosti s pravnim redom Evropske unije in pravili o državnih pomočeh člen izrecno določa, da se ukrep iz 4. člena izvaja kot pomoč de minimis v skladu z Uredbo Komisije (EU) 2023/2831 z dne 13. decembra 2023 o uporabi členov 107 in 108 Pogodbe o delovanju Evropske unije pri pomoči de minimis (UL L št. 2023/2831 z dne 15. 12. 2023; v nadaljnjem besedilu: Uredba 2023/2831/EU).

K 2. členu:
Ta člen natančno opredeljuje izraze, uporabljene v uredbi. Definicije so usklajene z nacionalno zakonodajo in uredbami Evropske unije:
- Točki 1 in 2 natančneje določata pogoje za status aktivnega člana (fizične osebe) in aktivne pravne osebe, pri čemer je kot ključni element delovanja organizacij izpostavljeno plačevanje članarine.
- Točke 3, 4, 9 in 15 uvajajo statistične meje delovanja (najširše, širše in ožje območje Republike Slovenije ter delovanje v posamezni statistični regiji) na podlagi standardne klasifikacije teritorialnih enot, kar omogoča objektivno razvrščanje vlagateljev v namenske sklope.
- Točki 5 in 11 povzemata obvezni definiciji »enotnega podjetja« in »podjetja v težavah« iz evropskih uredb o državnih pomočeh, kar je nujno za pravilno izvajanje sheme de minimis.
- Točki 7 in 8 jasno razmejujeta pojma nepridobitne in nevladne organizacije v skladu s krovnim zakonom, ki ureja nevladne organizacije, ter zakonom o društvih.
- Preostale točke (6, 10, 12, 13 in 14) natančno določajo preostale pravne subjekte in strokovne pojme (kmetijski pridelek, predelava, priznana rejska organizacija, sindikat, strojni krožek) z navezavo na obstoječe sektorske predpise.

K 3. členu:
Člen določa tri ključne ukrepe, s katerimi se zasledujejo cilji trajnostnega razvoja kmetijstva, živilstva in podeželja. To so:
1. pomoč za prenos znanja in informiranje na področju predelave ter s kmetijstvom povezanega delovanja (v nadaljnjem besedilu: ukrep 1),
2. pomoč za delovanje na področju kmetijstva, živilstva in razvoja podeželja (v nadaljnjem besedilu: ukrep 2) in
3. pomoč pri organizaciji strokovnih in jubilejnih dogodkov (v nadaljnjem besedilu: ukrep 3).

K 4. členu:
Člen opredeljuje namen ukrepa 1. Ukrep je namenjen sofinanciranju strokovnih prireditev in dejavnosti, ki spodbujajo prenos znanja in informiranje podeželskega prebivalstva na področju predelave kmetijskih proizvodov, kadar ta predelava ne sodi v primarno kmetijsko proizvodnjo. Izvajalci teh aktivnosti so nevladne organizacije, ki delujejo na področju kmetijstva, živilstva in razvoja podeželja, s čimer se krepi strokovna usposobljenost na podeželju.

K 5. členu:
Člen določa vlagatelja in upravičenca za ukrep 1, in sicer nevladne organizacije, strojne krožke in priznane rejske organizacije. Vlagatelji se glede na geografsko območje delovanja delijo v dva sklopa: sklop A (delovanje na širšem območju Republike Slovenije) in sklop B (delovanje na ožjem območju Republike Slovenije). Tretji odstavek določa, da status upravičenca pridobi vlagatelj, ki uspešno izpolnjuje pogoje iz 6. člena uredbe.

K 6. členu:
Člen določa pogoje, ki jih mora vlagatelj izpolnjevati ob oddaji vloge na javni razpis:
- Prvi odstavek določa formalne pogoje (ustrezna registracija pravne osebe, aktivno članstvo, financiranje iz članarin in predložitev programa dela).
- Drugi odstavek določa aktivnosti (programe, projekte, usposabljanja, publikacije, promocija), na podlagi katerih se šteje, da vlagatelj dejansko deluje na področju kmetijstva, živilstva in razvoja podeželja.
- Tretji odstavek zahteva, da so te aktivnosti skladne s statutom vlagatelja, kar preprečuje ustanavljanje društev zgolj zaradi kandidiranja na javnem razpisa.
- Četrti in peti odstavek uvajata varovalko pred dvojnim financiranjem istih upravičenih stroškov iz drugih javnih virov oziroma v okviru drugih členov te uredbe.
- Šesti in sedmi odstavek določata intenzivnost pomoči, ki znaša do 70 % upravičenih stroškov. Z namenom spodbujanja posodobitve sektorja se uvaja spodbuda v obliki 10-odstotnega povišanja pomoči, če program dela dokazljivo vključuje vsebine s področja digitalizacije kmetijstva.
- Osmi in deveti odstavek določata finančne obveznosti upravičenca glede zagotavljanja lastnega deleža sredstev in obveznost imetja odprtega transakcijskega računa v skladu z zakonom, ki ureja kmetijstvo.
 

K 7. členu:
Člen razmejuje upravičene in neupravičene stroške v okviru ukrepa 1:
- Prvi odstavek določa štiri osnovne kategorije upravičenih stroškov (najem prostorov, stroški materiala in storitev, stroški organizacije dogodkov ter potni stroški), ki neposredno omogočajo izvedbo izobraževalnih in informativnih aktivnosti.
- Drugi in tretji odstavek uvajata pogoje namenskosti (povezava s prenosom znanja s področja predelave) in letno usklajevanje višine potnih stroškov z davčno uredbo, kar zagotavlja proračunsko predvidljivost.
- Četrti in peti odstavek določata časovni okvir upravičenosti stroškov (od 30. oktobra predhodnega leta do 30. oktobra tekočega leta) ter prepuščata podrobnejšo specifikacijo javnemu razpisu.
- Šesti odstavek izrecno izključuje neupravičene stroške (npr. DDV, pogostitve in stroške lastnega tekočega delovanja vlagatelja), s čimer se preprečuje nenamenska poraba javnih sredstev za redno delovanje organizacij v okviru tega specifičnega ukrepa.

K 8. členu:
Člena določa merila za ocenjevanje vlog na javni razpis za ukrep 1. Prvi odstavek določa šest temeljnih meril (zastopanost članstva, geografska pokritost, prispevek k usposabljanju kmetijstva, delež lastnih sredstev, status v javnem interesu in vpis v vpisnik prostovoljnih organizacij). Drugi odstavek omogoča, da se v javnem razpisu natančneje razdela točkovnik in minimalni prag točk.

K 9. členu:
Člen določa finančne določbe za ukrep 1, ki se dodeljuje v obliki nepovratnih sredstev. Hkrati postavlja varovalko, po kateri je skupna višina dodeljenih sredstev na letni ravni omejena do višine, ki jo za ta namen določa proračun Republike Slovenije za posamezno leto.

K 10. členu:
Člen ureja obvezne postopke za izvajanje ukrepa 1 v skladu s pravili Evropske unije o državnih pomočeh:
- Prvi, drugi in tretji odstavek določajo, da se pomoč dodeljuje po pravilu de minimis v skladu z Uredbo 2023/2831/EU, in uvajajo obveznost vlagateljev za predložitev pisnih izjav o prejetih pomočeh v zadnjih treh letih, kumulaciji ter statusnih spremembah (združitve/pripojitve).
- Četrti in peti odstavek nalagata Agenciji Republike Slovenije za kmetijske trge in razvoj podeželja (v nadaljnjem besedilu: agencija) dolžnost, da pred odobritvijo sredstev opravi elektronsko preverjanje uradnih evidenc ter zagotovi, da pomoč ne preseže dovoljene zgornje meje – tako za posameznega upravičenca kot za celotno »enotno podjetje«.
- Šesti in sedmi odstavek določata formalno vsebino izdane odločbe ter zakonsko obveznost desetletne hrambe celotne dokumentacije.

K 11. členu:
Člen opredeljuje namen ukrepa 2. Ukrep 2 je izrecno namenjen financiranju rednega delovanja, medsebojnega združevanja in povezovanja podeželskega prebivalstva v okviru civilne družbe (nevladne organizacije, strojni krožki, rejska društva in kmetijski sindikati).

K 12. členu:
Člen določa vlagatelja in upravičenca za ukrep 2 ter jih razvršča v štiri namenske sklope:
- Sklop A: krovne zveze, ki na ravni celotne države (najširše območje Republike Slovenije) povezujejo podeželsko mladino, ženske, strojne krožke ali kmete v sindikat.
- Sklop B: priznane rejske organizacije s širšim območjem delovanja.
- Sklop C: lokalne ali regionalne nevladne organizacije in strojni krožki.
- Sklop Č: specializirane nevladne organizacije, ki delujejo izključno na področju ekološkega kmetovanja.

K 13. členu:
Člen določa pogoje, ki jih morajo vlagatelji za ukrep 2 izpolnjevati ob oddaji vloge:
- Prvi odstavek določa formalno-pravne pogoje (pravna oblika, delovanje v sektorju, aktivno članstvo, financiranje iz članarin, program dela ter dokazilo o uradnem statusu za rejske organizacije).
- Drugi odstavek določa aktivnosti, ki dokazujejo delovanje organizacije na področju kmetijstva, živilstva in razvoja podeželja (točke 1 do 10), pri čemer so dodane specifične strokovne aktivnosti za rejske organizacije (npr. izvajanje rejskega programa ali čebelarskega pašnega reda).
- Četrti odstavek uvaja izjemo za vlagatelje v sklopu C. Namen te določbe je podpreti specializirane nevladne organizacije, ki zaradi naravnih ali geografskih specifik posameznega kmetijskega pridelka (npr. specifične lokalne kulture ali avtohtone sorte) delujejo le v ožjem območju (do treh regij), vendar hkrati delujejo kot edino krovno združenje za ta pridelek na ravni celotne države. Tem vlagateljem se prizna izpolnjevanje pogoja delovanja na širšem območju (najmanj štiri regije), s čimer se jim omogoči enakopravna prijava v sklop C.
- Peti in šesti odstavek določata omejitve proti prekomernemu kopičenju javnih sredstev. Prepovedujeta dvojno financiranje istih stroškov (nad 100 %) ter hkrati uveljavljata pravilo nezdružljivosti prepletanja sredstev ukrepa 2 s sredstvi iz 4. člena (ukrep 1) in 17. člena (ukrep 3) za iste upravičene stroške.
- Sedmi in osmi odstavek opredeljujeta višino oziroma intenzivnost pomoči. Intenzivnost za sklop A je v višini do 90 % upravičenih stroškov, medtem ko za sklope B, C in Č znaša do 80 %. Enako kot pri prvem ukrepu se z namenom spodbujanja tehnološkega napredka uvaja 10-odstotni finančni dodatek, če program dela vključuje aktivnosti digitalizacije kmetijstva.
- Deveti in deseti odstavek zavezujeta upravičenca do kritja morebitne razlike do polne vrednosti programa ter določata obveznost imetja odprtega transakcijskega računa skladno z zakonom, ki ureja kmetijstvo.

K 14. členu:
Člen določa upravičene in neupravičene stroške v okviru ukrepa 2:
- Prvi odstavek v točkah 1 do 9 navaja upravičene stroške. Za razliko od ukrepa 1 so tukaj upravičeni stroški najema in opreme poslovnih prostorov, materialni stroški (telefon, računovodstvo, elektrika), stroški dela (plače, avtorske pogodbe, študentsko delo), mednarodne članarine, potni stroški ter stroški promocije. Točki 8 in 9 omogočata sofinanciranje splošnih izobraževanj ter vsebin za zagotavljanje enakih možnosti spolov na podeželju.
- Drugi, tretji in četrti odstavek urejajo letno usklajevanje potnih stroškov z davčno uredbo, časovno omejitev nastanka stroškov, ki jo določi javni razpis, ter pooblastilo za podrobnejšo specifikacijo stroškov v sami razpisni dokumentaciji.
- Peti odstavek določa neupravičene stroške. V 1. točki prepoveduje sofinanciranje kakršnihkoli stroškov, ki so povezani z izvajanjem čiste tržne oziroma gospodarske dejavnosti (npr. neposredna komercialna promocija blagovnih znamk posameznih proizvajalcev), 2. točka izključuje športne prireditve (konjske in kasaške dirke), 3. točka pa v skladu s proračunskimi pravili izključuje davek na dodano vrednost (DDV).

K 15. členu:
Člen določa merila za ocenjevanje prejetih vlog za delovanje, razdeljena glede na naravo sklopov:
- Prva točka prvega odstavka določa merila za sklope A, C in Č (članstvo, geografska pokritost, lastna sredstva, status v javnem interesu in vpis med prostovoljske organizacije). Kot pomemben element družbene odgovornosti se pod črko »e« uvaja dodatno vrednotenje vlagateljev, ki se aktivno povezujejo z nevladnimi organizacijami s področja okoljevarstva, naravovarstva in zaščite živali, s čimer se spodbuja trajnostni vidik delovanja.
- Druga točka prvega odstavka določa specifična strokovna merila za priznane rejske organizacije (sklop B), kjer se poleg osnovnih kriterijev ključno vrednotita strokovna udeležba na mednarodnih ocenjevanjih živali v tujini ter organizacija mednarodnih razstav živali v Republiki Sloveniji.
- Drugi odstavek daje pravno podlago, da se v javnem razpisu natančno definira točkovnik in minimalni vstopni prag točk.

K 16. členu:
Člen določa finančne določbe za dodelitev sredstev v okviru ukrepa 2:
- Prvi in drugi odstavek določata, da se pomoč dodeljuje kot nepovratna finančna sredstva, pri čemer je skupni letni obseg izplačil strogo omejen z razpoložljivimi proračunskimi sredstvi Republike Slovenije, zagotovljenimi za ta namen v tekočem proračunskem letu.
- Tretji odstavek uvaja varovalko z določitvijo zgornjih kapic (maksimalnih zneskov) na posameznega upravičenca. Za sklop A (krovne zveze in sindikati) višina pomoči ne sme presegati 45.000 eurov, za sklop B (priznane rejske organizacije) pa ne sme presegati 15.000 eurov. S tem se zagotavlja uravnotežena razdelitev med prijavljenimi organizacijami.

K 17. členu:
Člen določa namen ukrepa 3. Ukrep 3 je usmerjen v sofinanciranje strokovnih ali jubilejnih dogodkov na podeželju. Glavni cilj tega ukrepa je povečanje prepoznavnosti slovenskega kmetijstva, živilstva in podeželskih običajev ter širjenje strokovnih informacij v javnosti.

K 18. členu:
Člen določa vlagatelja in upravičenca za ukrep 3. Vlagatelji so nevladne organizacije, strojni krožki ali priznane rejske organizacije, ki delujejo na področju kmetijstva, živilstva in razvoja podeželja na širšem ali ožjem območju Republike Slovenije. Status upravičenca pridobi tisti vlagatelj, ki izpolnjuje pogoje iz 19. člena uredbe.

K 19. členu:
Člen določa vstopne pogoje, pogoje delovanja, omejitve in intenzivnost pomoči v okviru ukrepa 3:
- Prvi odstavek v točkah 1 do 6 določa formalne pogoje (registracija pravne osebe, delovanje v sektorju, članstvo, financiranje iz članarin in predložitev programa dela).
- Drugi odstavek določa enajst vrst aktivnosti (od projektov, prepoznavnosti, usposabljanj, seminarjev, publikacij do rejskih programov), na podlagi katerih se šteje, da vlagatelj izpolnjuje pogoj delovanja na kmetijskem področju.
- Tretji odstavek zahteva neposredno usklajenost teh aktivnosti s statutom vlagatelja iz 18. člena uredbe.
- Četrti odstavek postavlja strogo omejitev pogostosti dodelitve sredstev. Vlagatelj lahko prejme pomoč iz ukrepa 3 za en strokovni ali jubilejni dogodek v posameznem proračunskem letu, s čimer se omejuje razpršitev sredstev na iste subjekte.
- Peti in šesti odstavek prepovedujeta dvojno sofinanciranje istih stroškov iz drugih javnih virov (nad 100 % vrednosti) ter izrecno določata nezdružljivost črpanja sredstev za isti dogodek hkrati iz 4. člena (ukrep 1) ali 11. člena (ukrep 2) te uredbe.
- Sedmi, osmi in deveti odstavek določajo delež pomoči, ki znaša do 90 % upravičenih stroškov iz programa dela, zavezujejo upravičenca k pokrivanju morebitne razlike do polne vrednosti ter določajo obveznost imetja odprtega transakcijskega računa v skladu zakonom, ki ureja kmetijstvo.
 

K 20. členu:
Člen določa upravičene in neupravičene stročke v okviru ukrepa 3:
- Prvi odstavek v točkah 1 do 4 določa upravičene stroške, ki so povezani z izvedbo strokovnega ali jubilejnega dogodka. Mednje uvršča stroške priprave in tiska strokovnih publikacij za obeležitev dogodka, stroške promocije in oglaševanja dogodka, stroške najema prireditvenih prostorov ter druge splošne materialne, potne in storitvene stroške, ki so nujni za uspešno organizacijo.
- Drugi, tretji in četrti odstavek urejajo letno usklajevanje potnih stroškov z veljavno davčno uredbo, časovno omejitev nastanka upravičenih stroškov (vezano na obdobje, določeno v javnem razpisu) ter dajejo pooblastilo za podrobnejšo specifikacijo teh stroškov v sami razpisni dokumentaciji.
- Peti odstavek določa neupravičene stroške. Točka 1. prepoveduje financiranje stroškov, ki so povezani z izvajanjem gospodarske dejavnosti (npr. tržna promocija posameznih kmetijskih/ribiških proizvodov, proizvajalcev ali blagovnih znamk ter tržno informiranje v gospodarski dejavnosti), saj bi to pomenilo nedovoljeno državno pomoč. Točka 2 v skladu s finančnimi pravili države izloča davek na dodano vrednost (DDV).

K 21. členu:
Člen določa merila za ocenjevanje prispelih vlog za ukrep 3. Prvi odstavek določa pet temeljnih meril (splošno delovanje oziroma usposabljanje vlagatelja, kakovost predstavitve samega dogodka, delež zagotovljenih lastnih sredstev, status organizacije v javnem interesu ter vpis v uradni vpisnik prostovoljnih organizacij). Drugi odstavek določa, da se v javnem razpisu natančneje opredeli točkovnik in minimalni prag točk za odobritev pomoči.

K 22. členu:
Člen določa finančne določbe za ukrep 3, ki se dodeljuje v obliki nepovratnih proračunskih sredstev. V drugem odstavku uveljavlja varovalko, po kateri je skupna letna višina sredstev za ukrep 3 strogo omejena do višine postavk, ki so za ta namen vnaprej zagotovljene v proračunu Republike Slovenije za tekoče leto.

K 23. členu:
Člen določa pravila za dodeljevanje pomoči za vse tri predhodne ukrepe (ukrepe 1, 2 in 3):
- Prvi in drugi odstavek določata, da se finančna sredstva dodeljujejo na podlagi zaprtega javnega razpisa skladno z zakonom, ki ureja o kmetijstvo, ki ga ministrstvo objavi na osrednjem spletnem mestu državne uprave (GOV.SI), kar zagotavlja javnost in dostopnost informacij.
- Tretji odstavek omogoča prožnost razpisa, saj se lahko razpoložljiva sredstva znotraj posameznega ukrepa namensko razdelijo po sklopih (glede na namen aktivnosti ali specifične skupine upravičencev).
- Četrti odstavek uvaja pravičen sorazmerni sistem razdelitve sredstev. Sredstva se med odobrene vloge razdelijo sorazmerno glede na delež doseženih točk od skupnega števila točk, ob upoštevanju skupne višine razpoložljivih proračunskih sredstev in skupne vrednosti zaprošenih sredstev vseh vlagateljev. S tem se prepreči, da bi sredstva predčasno pošla le za prve prispele vloge.
- Peti odstavek določa, da se podrobnejši specifični pogoji za pridobitev sredstev natančno opredelijo v javnem razpisu.

K 24. členu:
Člen ureja način oddaje vlog za vse tri ukrepe, s čimer se sledi strategiji digitalizacije javne uprave ter debirokratizacije postopkov:
- Prvi in drugi odstavek določata izključno elektronsko obliko oddaje vlog na agencijo. Določata obveznost podpisa s kvalificiranim elektronskim podpisom ter predložitev vseh prilog in dokazil v obliki skenogramov, kar odpravlja fizično poslovanje.
- Tretji in četrti odstavek določata namensko vstopno spletno mesto na naslovu https://e-kmetija.gov.si in urejata možnost elektronske vložitve s strani vlagatelja ali njegovega pooblaščenca. S tem se vzpostavlja varen informacijski sistem, ki samodejno potrdi uspešnost vložitve ter zagotavlja transparenten vpogled v podatke.
- Peti odstavek določa varnostne standarde za prijavo v informacijski sistem agencije, pri čemer se zahteva elektronska identifikacija srednje ali visoke ravni zanesljivosti skladno z nacionalnimi in evropskimi predpisi o storitvah zaupanja (npr. SI-PASS).
- Šesti odstavek daje agenciji pooblastilo za izdajo uradne odločbe o pravici do sredstev v skladu z določbami zakona, ki ureja kmetijstvo.

K 25. členu:
Člen predpisuje postopek povezan z vlaganjem zahtevkov za izplačilo sredstev za ukrepe 1., 2. in 3.
- Prvi, drugi in tretji odstavek določajo obveznost vložitve zahtevkov v tekočem letu ter določajo smiselno uporabo elektronskega poslovanja (sistem e-kmetija in kvalificirani elektronski podpis) v rokih, ki so posamično določeni v odločbi o pravici do sredstev.
- Četrti in peti odstavek zavezujeta upravičenca do predložitve verodostojnih dokazil o namenski porabi sredstev (skenirani izvirniki plačanih računov, dokazila o plačilu ter vsebinsko poročilo o izvedenem programu dela). Računi morajo biti izdani v skladu z zakonom, ki ureja davek na dodano vrednost, s čimer se zagotavlja popoln finančni nadzor nad zakonitostjo izplačil.
- Šesti, osmi in deveti odstavek opredeljujejo pristojnost agencije za določitev števila zahtevkov ter uvajajo varovalko, da morajo biti vse aktivnosti pred vložitvijo zadnjega zahtevka v celoti izvedene in plačane.
- Sedmi odstavek predstavlja finančno varovalko za stabilnost proračunskega načrtovanja. Določa, da se izplačila sredstev prenesejo v naslednje koledarsko leto, če je odločba o pravici do sredstev izdana z datumom vlaganja zahtevka po 30. oktobru tekočega leta.

K 26. členu:
Člen določa zakonitost izvajanja uredbe z vidika varstva osebnih podatkov in usklajenost s krovno Uredbo (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (UL L št. 119 z dne 4. 5. 2016, str. 1), zadnjič popravljene s Popravkom (UL L št. 127 z dne 23. 5. 2018, str. 2). Člen zavezuje agencijo, da informacije o obdelavi, namenih, hrambi in pravicah posameznikov transparentno objavi na svojem spletnem mestu.

K 27. členu:
Člen ureja prehodni pravni režim in zagotavlja pravno varnost za vse vlagatelje, ki so postopke za pridobitev pomoči začeli pred uveljavitvijo te uredbe. Določa, da se vsi postopki, začeti na podlagi Uredbe o ukrepih kmetijske strukturne politike in kmetijske politike razvoja podeželja (Uradni list RS, št. 44/24, 55/25 in 100/25 – ZKme-2), dokončajo po določbah navedene uredbe.

K 28. členu:
Zaradi preprečitve hkratne veljavnosti dveh predpisov, ki urejata isto področje, ta člen določa datum prenehanja veljavnosti dosedanje uredbe (Uradni list RS, št. 44/24, 55/25 in 100/25 – ZKme-2), in sicer 31. decembra 2026.

K 29. členu:
Člen določa začetek uveljavitve in uporabe nove uredbe, ki je določen s 1. januarjem 2027. S tem se zagotavlja jasna časovna ločnica med starim in novim pravnim režimom ter nemotena izvedba javnih razpisov v novem proračunskem letu 2027.




IV.	PRILOGE

Priloge niso priložene.

